Näissä hotelleissa saa maailman parasta palvelua
Torstai 8.10.2015 klo 18.47 Oma hovimestari, lapsenvahtipalvelu tai lihapullia jälkiruoaksi. Näiden hotellien valikoimasta löytyy vaikka mitä.
Oberoi Udaivilas -hotelli sijaitsee saarella, ja tarjoaa asiakkailleen monenlaista hemmottelua. (ZUMAWIRE/MVPHOTOS)
Matkailusivusto Travel+Leisuren lukijat äänestivät hotelleista, joissa saa parasta palvelua. Nämä nousivat äänestyksessä kärkikymmenikköön. Sija 10: The Oberoi Rajvilas, Jaipur, Intia Hotelliksi muutettu vanha temppeli on kerännyt mainetta yhtenä Aasian romanttisimmista. Sen seiniä somistavat kullatut koristeet ja freskot, ja asukkaat voivat valita erilaisia majoitusvaihtoehtoja. Hotellihuoneiden ja yksityishuviloiden lisäksi voi valita yöpymisen ylellisissä luksusteltoissa. Palvelu on tietenkin viimeisen päälle: jos asukkaat eksyvät hotellin laajalla alueella, voivat he soittaa vastaanottoon josta lähetetään golfkärry noutamaan eksyneitä lampaita. Ja eksymiskokemuksen aiheuttamasta stressistä voi toipua vaikkapa ohjatun meditaatiosession tai hemmottelevan kylpylähoidon avulla. Sija 9: Triple Creek Ranch, Montana, Yhdysvallat Triple Creek Ranch on all inclusive -kohde, jossa voi kokeilla karjapaimenen elämää - mutta ylellisesti. Karjanajamisen lisäksi vierailla on myös mahdollisuus osallistua viinimaistajaisiin ja harrastaa perhokalastusta. Erityistä kiitosta saa ranchin superystävällinen henkilökunta joka täyttää asukkaiden pienimmätkin toiveet. Esimerkiksi eräs hotellivieras kehui aterian päätteeksi syömiään suklaakonvehteja, ja arveli että hänen äitinsä pitäisi niitä. Vieraan lähtiessä hänelle annettiin mukaan rasiallinen konvehteja tuliaisiksi äidille. Toinen vieras taas vitsaili tarjoilijalle, ettei oikeastaan välitä makeista jälkiruoista ja popsisi mieluummin lihapullia. Niitä hänelle sitten tuotiinkin sokeriherkkujen sijaan. Sija 8: Inn at Palmetto Bluff, Etelä-Carolina, Yhdysvallat Tätä majataloa Travel+Leisuren lukijat pitivät äänestyksen lapsiystävällisimpänä kohteena. Hotellin vieraat saavat maksutta käyttöönsä polkupyöriä, joiden avulla lähiympäristöön tutustuminen on helppoa. Lapsiasukkaille järjestetään myös monenlaista ohjelmaa: merirosvoaarteen metsästystä, ravustusta ja golf-oppitunteja. Lasten puuhaillessa vanhemmille jää aikaa vaikkapa tennikselle, ratsastusretkille tai vain kuistilla istuskeluun. Sitä varten on varattu mukavia keinutuolejakin. Lisäksi vieraita palvelee kylpylä. Sija 7: Peninsula, Bangkok, Thaimaa Bangkokin Peninsula-hotellia pidetään yhtenä maailman parhaista bisnesmatkailijoiden majapaikoista. Palvelu alkaa jo lentokentältä, jonne voi tilata kyydikseen joko hotellin oman Rolls-Roycen tai helikopterin. Hotellin asukkailla on käytössään myös neljä venettä, jotka kuljettavat matkustajia alueen satamiin. Bisnesmatkailijat saavat huoneisiinsa oman, yksityisen faksinumeron ja heille tuodaan päivittäin kulhollinen hedelmiä virkistykseksi. Pitkien kokouksien jälkeen voi rentoutua kylpylässä, joka on äänestetty maailman parhaiden kylpylöiden kärkikymmenikköön. Sija 1 (tasapeli): Egerton House Hotel, Lontoo, Iso-Britannia Entinen 28-huoneine asuintalo palvelee nykyään pienenä ja kodikkaana viiden tähden hotellina. Sen henkilökunta on valmis vaikkapa hankkimaan asukkaille syntymäpäiväkakun, vaikkei sellaista olisi edes tilattu. Vieraat saavat saapuessaan tervetuliaisiksi joko shampanjaa tai hyvin haudutettua teetä, Britanniassa kun ollaan. Palvelun laadusta vastaa hovimestari. Huoneisiin tuodaan säännöllisesti tuoreita kukkia ja hedelmiä, ja television katselu onnistuu niin huoneessa kuin kylpyhuoneessakin. Lapsille on tarjolla leluja, ja hotellilla on myös lapsenvahtipalvelu. Illalla huoneisiin tuodaan pientä yöpalaa, ja asukkaat saavat valita niin tyynyt kuin peitotkin omien mieltymystensä mukaisesti. Sija 1 (tasapeli): Castello di Casole, Toscana, Italia 900-luvulla rakennettu toscanalainen linna on saanut uuden elämän upeana hotellina. Se sai äänestyksessä kiitosta niin ruoastaan, romanttisuudestaan kuin ympäröivistä maisemistakin. Kaikissa huoneissa vieraita odottaa tervetuliaistoivotuksena pullollinen talon viiniä ja laadukasta oliiviöljyä. Vierailla on mahdollisuus osallistua kokkauskursseille, joilla opetellaan herkullisten italialaisten ruokien tekoa. Ja niitä herkkuja saa myös hotellin ravintolasta! Lisäksi tarjolla on myös kieli- ja kuvataidekursseja. Sija 1 (tasapeli) The Inn at Little Washington, Virginia, Yhdysvallat Virginialainen pikkuhotelli on hyvän ruoan ystävän unelmakohde. Mutta se hurmaa myös palvelullaan. Äänestäjien mielestä vieraita kohdellaan siellä kuin he olisivat ainoita asukkaita, vaikka kaikki huoneet olisivatkin täynnä. Huoneet siivotaan kolmesti päivässä, ja niiden hintaan kuuluu aamiaisen lisäksi myös iltapäivätee. Ranskalaistyyppistä ruokaa tarjoava ravintola käyttää pääasiassa lähiseudun aineksia. Sija 1 (tasapeli): The Goring, Lontoo, Iso-Britannia Goring-hotelli muistetaan muun muassa paikkana, jossa Kate Middleton vietti häitään edeltäneen yön. Sen palvelun taso kelpaa siis kuninkaallisille morsiamillekin. Äänestäjien mukaan hotellin henkilökunta saa jokaisen asiakkaan tuntemaan itsensä VIP-vieraaksi. Nimet opitaan nopeasti, ja sviittien asukkailla on käytössään henkilökohtainen univormupukuinen miespalvelija. Hotellin ruokaa pidetään erinomaisena, ja sen ravintola sai tänä vuonna arvostetun Michelin-tähden. Hotellin erikoisuuksiin kuuluu myös hyvä perheiden palvelu: esimerkiksi vauvojen kanssa majoittuville annetaan lahjakori, josta löytyy vauvanhoitotarvikkeita, kylpyleluja ja muuta pikkuvierasta sekä hänen vanhempiaan ilahduttavaa. Sija 1 (tasapeli): Hotel 41, Lontoo, Iso-Britannia Buckinghamin palatsin läheisyydessä sijaitseva hotelli tarjoaa todellakin palvelua. Jokaista vierasta kohden kun on kaksi työntekijää. Palvelua kehutaan myös rennoksi ja ystävälliseksi. Hotel 41 saa kehuja varsinkin lemmikkiystävällisenä paikkana: erään äänestäjän mukaan hänen kissansa ei olisi halunnut lähteä sieltä ollenkaan kotiin. Vieraiden liikkuminen Lontoossa käy helposti, sillä hotellin autonkuljettaja kyydittää halukkaita paikasta toiseen. Sija 1 (tasapeli): The Oberoi Udaivilas, Udaipur, India Oberoi Udaivilas sai kehua kauniista maisemistaan. Täällä kelpaakin joogata! (ZUMAWIRE/MVPHOTOS)Entinen kuninkaallinen metsästyslinna on muutettu hotelliksi, jonka vieraat voivat helposti kuvitella olevansa itsekin maharadzoja. Hotelli sijaitsee järven keskellä saarella, ja asiakkaat tuodaan sinne yksityisveneellä. Oberoi Udaivilas sai kehuja kauniista huoneistaan ja upeista näköaloistaan. Jos auringonlaskua haluaa ihailla rauhassa, onnistuu se hotellin järjestämässä yksityisveneessä järvellä. Tekemistä kaipaavalle on tarjolla myös esimerkiksi miniatyyrimaalaustunteja, kuntokeskus ja kylpylä.Lähteenä käytetty Travel+Leisuren lisäksi hotellien verkkosivuja. MARIANNE ZITTING
1. Kesämatkalle kalakukkokaupunkiin - 10 Kuopion helmeä2. Näkemiin, kaunottaret! Turku hyvästeli suuret purjelaivat3. Purjeiden paraati täytti Airiston ja kuhina kävi merellä4. Näin upeita sviittejä suomalaisista hotelleista löytyy5. Purjelaivatieto ajan tasalle! 10 Tall Ships Races -faktaa6. Turun näyttävin sisääntulo: venäläislaiva purjehti Aurajoelle tykit paukkuen7. 7 asiaa, joita lentokentällä ei kannata tehdä8. Suuret purjelaivat tällä viikolla Turussa - 15 tärppiä kaupungin Tall Ships Races -humusta9. Mölkkyä, säkkipillejä ja hauskanpitoa - nuorisopurjehtijat vaihtoivat vapaalle Turussa10. Tilaatko kahvin tai teen lentokoneessa? Mieti uudelleen
1. Kesämatkalle kalakukkokaupunkiin - 10 Kuopion helmeä2. Näkemiin, kaunottaret! Turku hyvästeli suuret purjelaivat3. Purjeiden paraati täytti Airiston ja kuhina kävi merellä4. Näin upeita sviittejä suomalaisista hotelleista löytyy5. Purjelaivatieto ajan tasalle! 10 Tall Ships Races -faktaa